Fyrrum höfuðstöðvar Íslandsbanka á Kirkjusandi eru enn merktar bankanum þó þær séu fluttar í Norðurturninn við Smáralind , Landsbankinn byggir nú nýjar höfuðstöðvar yst á Austurbakkanum í miðborg Reykjavíkur , en Arion banki situr sem fastast í Borgartúni . Opnunartími útibúa Arion banka , Íslandsbanka og Landsbankans mun skerðast víða um land í dag vegna óveðurs sem brátt mun skella yfir landið . Greina bankarnir frá þessu á heimasíðum sínum . Útibúum Íslandsbanka verður lokað kl. 14 og fyrr ef þörf krefur á landsbyggðinni . Þá verður ráðgjafaveri bankans sömuleiðis lokað frá kl. 14 . Útibú og afgreiðslur Landsbankans á Vesturlandi , Vestfjörðum , Norðurlandi og annars staðar þar sem veður verður slæmt munu ýmist vera lokuð í dag eða loka snemma , samkvæmt ákvörðun útibússtjóra á hverjum stað . Þjónustuver og útibú á höfuðborgarsvæðinu og Suðurnesjum munu loka kl. 13 . Opnunartími Arion banka útibúa mun einnig skerðast . Útibú bankans á Blönduósi verður lokað í dag vegna veðurs og útibúin á Siglufirði og Sauðárkróki verða opin til kl. 11 . Útibú á Vesturlandi loka kl. 12 og öllum öðrum útibúum ásamt þjónustuveri verður lokað kl. 14 . Allir bankarnir benda á að viðskiptavinir geti nýtt sér netbanka eða smáforrit til að framkvæma helstu aðgerðir .